

		
На основу члана 44. став 2., члана 45. став. 2., члана 46. став 2., члана 55. став 2., члана 110., члана 111., члана 120. став 3. и члана 209. Закона о социјалној заштити („Сл. гласник РС“, бр. 24/2011 и 117/2022-ОУС), члана 32. став 1. тачка 6) Закона о локалној самоуправи („Сл. гласник РС“ бр.129/2007; 83/2014-др.закон, 101/2016-др.закон, 47/2018 и 111/2021-др.закон) и члана 40. став 1. тачка 6) Статута општине Кладово („Сл. лист општине Кладово“, бр. 7/2019), Скупштина општине Кладово, на седници одржаној дана 20.04.2023. године, доноси:



О Д Л У К У
о изменама и допунама Одлуке о правима и услугама из области социјалне заштите
у општини Кладово



Члан 1.
	У члану 17. ставу 2. Одлуке о правима и услугама из области социјалне заштите
у општини Кладово („Сл.лист општине Кладово“, бр.7/2019) , после речи „сандук“ додају се речи „најниже вредности“.

У истом члану после става 3. додаје се став 4. који гласи:

	„Сваке календарске године Центар бира најповољнијег понуђача за набавку погребне опреме и превоза покојника до гробног места.“


Члан 2.
У делу IV УСЛУГЕ ИЗ ОБЛАСТИ СОЦИЈАЛНЕ ЗАШТИТЕ после члана 23. додаје се нова услуга „Лични пратилац детета“ у оквиру које се додају нови чланови 23а, 23б и 23в, тако да гласи:

„Лични пратилац детета

Члан 23а.

Сврха услуге лични пратилац детета

Сврха ангажовања личног пратиоца је пружање детету одговарајуће индивидуалне практичне подршке ради укључивања у редовно школовање, и активности у заједници, ради успостављања што већег нивоа самосталности.
Услугу непосредно пружа лични пратилац детета кроз активности које се планирају и реализују у складу са индивидуалним потребама детета, у области кретања, одржавања личне хигијене, облачења, храњења и комуникације са другима. 
Услуга се може користити до краја редовног школовања укључујући завршетак средње школе.


Члан 23б.

Корисници услуге лични пратилац детета

Лични пратилац доступан је детету са инвалидитетом односно са сметњама у развоју, коме је потребна подршка за задовољавање основних потреба у свакодневном животу у области кретања, одржавања личне хигијене, храњења, облачења и комуникације са другима, под условом да је укључено у васпитно-образовну установу, односно школу, до краја редовног школовања, укључујући завршетак средње школе.

Члан 23в.

Правилник о начину и условима реализације услуге лични пратилац детета доноси Општинско веће, на предлог надлежних служби  за социјалну заштиту.“


 Члан 3.
	У осталом делу Одлука остаје непромењена.

 Члан 4.
Ова Одлука ступа на на снагу осмог дана од дана објављивања у “Службеном листу општине Кладово”. 

